Garèng: Nèk rumasaku, ma, sing diarani totok kuwi bôngsa Walônda, dudu bangsane dhewe kiyi. Mungguh karêpe têmbung: totok, kuwi kiraku saka: thok thok. Têmbung kiyi mêsthine rama rak iya ngrêtos, padhane yèn rama mêntas kalah main, kuwi dukamu sok promosi, jalaran wis kalah, ngêlih, barêng arêp dhahar jêbul lawuhe lagi padha pêrlop kabèh, dadi anane mung sêga: thok, thok. Dadi têgêse sêga thok kuwi, maligi mung sêga bae, ora ana campurane: jangan bobor, utawa blêkothok lombok, lan liya-liyane. Mêngkono uga Walônda: thok-thok, sing kêlanture dadi: Lônda totok, kuwi karêpe iya Walônda sing ora kacampuran abang, irêng, kuning, nanging sing jan Walônda grès kae. Lo, kuwi mungguh panêmuku.